ເຮືອລາດຕະເວນຈີນ ເຄື່ອນຍ້າຍ ອອກຈາກເຂດ ໝູ່ເກາະ ທີ່ມີການຂັດແຍ້ງກັນ
ເຮືອສັງເກດການຂອງຈີນ ໄດ້ເຄື່ອນຍ້າຍອອກຈາກບໍລິເວນນ່ານນໍ້າ ທີ່ຄວບຄຸມໂດຍຍີປຸ່ນແລ້ວ ຫຼັງຈາກໄດ້ລາດຕະເວນ ເປັນເວລາສັ້ນໆ ໃນເຂດທະເລທີ່ມີການຂັດແຍ້ງກັນ.
ເຮືອສັງເກດການຂອງຈີນໝົດທັງ 6 ລໍາ ໄດ້ແລ່ນອອກ ຈາກເຂດນ່ານນໍ້າທີ່ຄວບຄຸມໂດຍຍີ່ປຸ່ນແລ້ວ ຫລັງຈາກ ໄດ້ທໍາການລາດຕະເວນເປັນເວລາລະຍະສັ້ນໆໃກ້ ກັບ ໝູ່ເກາະທີ່ມີການຂັດແຍ້ງກັນນັ້ນ ໜ່ວຍເຮືອຍາມຝັ່ງຍີ່ປຸ່ນ ກ່າວວ່າ ບັນດາເຮືອຂອງຈີນ ໄດ້ແລ່ນອອກຈາກເຂດອ້ອມແອ້ມໝູ່ເກາະທີ່ບໍ່ມີຄົນຢູ່ ໃນວັນສຸກມື້ນີ້ ຫລັງຈາກທັງສອງຝ່າຍຕ່າງກໍໄດ້ ເຕືອນກັນແລະກັນ ຢູ່ເຂດນ່ານນໍ້າທີ່ຂັດແຍ້ງດັ່ງກ່າວ ຍີ່ປຸ່ນ ໄດ້ຈັດຕັ້ງກອງກຳລັງສຸກເສີນຂຶ້ນ ແລະໄດ້ຮຽກໂຕເອກອັກຂະລັດຖະທູດຈີນເຂົ້າພົບ ເພື່ອເປັນການຕອບໂຕ້ຕໍ່ການເຄື່ອນໄຫວຂອງຈີນ ທີ່ຍີ່ປຸ່ນຮ້ອງວ່າ “ເປັນທີ່ໜ້າເສຍໃຈ” ແລະ “ບໍ່ເຄີຍມີມາກ່ອນ ” ໂຄສົກກະຊວງການຕ່າງປະເທດຈີນ ທ່ານ Hong Lei ກ່າວວ່າ ການ “ບັງຄັບ ປະຕິບັດກົດໝາຍເປັນປະຈໍາ” ແມ່ນ “ສົມເຫດສົມຜົນທີ່ສຸດ” ແລະຍັງກ່າວອີກວ່າ ຄວາມຕຶງຄຽດລະຫວ່າງໂຕກຽວ ແລະປັກກິ່ງ ໃນປັດຈຸບັນນີ້ “ໄດ້ສ້າງຂື້ນໂດຍຍີ່ປຸ່ນທັງໝົດ ” ອົງການຂ່າວຊິນຫົວຂອງທາງການຈີນກ່າວວ່າ ການປະຕິບັດງານຂອງຈີນໄດ້ສ້າງຄວາມເສຍຫາຍຢ່າງໜັກໃຫ້ແກ່ການຄຸຍໂມ້ເກີນຄວາມເປັນຈິງຂອງຍີ່ປຸ່ນ ຄວາມຕຶງຄຽດກ່ຽວກັບໝູ່ເກາະຫີນ ທີ່ຮູ້ກັນໃນຍີ່ປຸ່ນວ່າ Senkaku ແລະ  Diaoyu ໃນຈີນນັ້ນ ໄດ້ເພີ່ມທະວີຂຶ້ນ ນັບແຕ່ຍີ່ປຸ່ນໄດ້ສ້າງຄວາມໂກດແຄ້ນແກ່ຈີນ ໂດຍການຊື້ເອົາໝູ່ເກາະນີ້ຈາກປະຊາກອນຍີ່ປຸ່ນຄົນນຶ່ງທີ່ເປັນເຈົ້າຂອງດິນ